En lang række bilister er søndag eftermiddag blevet overrasket over glat føre, og motorvej E45 er lige nu spærret i nordgående retning.

Nordjyllands Politi har været nødt til at spærre motorvejen, fordi flere biler står på tværs af kørebanen. Hagl- og sludbyer forvandlede pludselig både E45 og E39 nord for Brønderslev og Hjallerup til en skøjtebane. Mange bilister mistede herredømmet over deres biler, men der er ingen meldinger om alvorlig personskade.